User:Dhasan.s/sandbox

<!-- ஜெயந்தி கார்த்திக் - எழுத்தாளர்

1.பிறப்பு

ஜெயந்தி கார்த்திக் 1978 ஆம் ஆண்டு மார்ச் திங்கள் 20 ஆம் நாள் கண்டியூரில் பிறந்தார். தஞ்சாவூர் மாவட்டம் அருகிலுள்ள திருக்கண்டியூர், இவரது சொந்த ஊர் ஆகும். இவர் தற்பொழுது குடும்பத்துடன் தஞ்சை மாவட்டம் பாபநாசத்தில் வசித்து வருகிறார். பெற்றோர்

2.பெற்றோர்

இவரது தந்தை பெயர் எஸ்.டி.மகாலிங்கம், தாயார் கிருஷ்ணவேணி ஆவார்.

3.பள்ளிப் படிப்பு

ஜெயந்தி கார்த்திக், தமது ஆரம்பக் கல்வியை கண்டியூர் அரசு ஆரம்பப் பள்ளியில் படித்தார்.. அதன் பிறகு, தமது நடுநிலைப் படிப்பிலிருந்து மேல்நிலைப் பள்ளி வரை திருவையாறு சீனிவாசராவ் மேல்நிலைப் பள்ளியில் படித்தார். மேல்நிலைக் கல்வியில் அவர் எடுத்திருந்த வரலாற்றுத் துறையில் முதல் இடத்தைப் பெற்று பள்ளிக்குப் பெருமை சேர்த்தவர் என்பது குறிப்பிடத்தக்கது.

4.கல்லூரிப் படிப்பு

தமது கல்லூரிப் படிப்பைத் தொடர விரும்பிய ஜெயந்திகார்த்திக் இளங்கலை மற்றும் முதுகலைப் பட்டப் படிப்புகளை, அரசர் கல்லூரி திருவையாற்றில் பயின்றார். ஆய்வியல் நிறைஞர் பட்டப் படிப்பை தமிழவேள் உமா மகேசுவரனார் கரந்தைக் கல்லூரியில் பயின்றார். முனைவர் பட்டப்படிப்பைத் திருவையாறு அரசர் கல்லூாயில் பயின்றார். இவர் அடிப்படையில் அனைத்துப் பட்டங்களையும் தமிழை முதன்மைப் பாடமாக எடுத்துப் பயின்ற சிறப்புக்குரியவர்.

5.பணி

ஜெயந்தி கார்த்திக் 17 வருடங்களாகத், தமிழ்த்துறைப் பேராசிரியராகப் பணியாற்றி வருகிறார். பத்துக்கும் மேற்பட்ட முதுகலை மாணவிகளுக்கும், பனிரெண்டிற்கும் மேற்பட்ட ஆய்வியல் நிறைஞர் மாணவிகளுக்கும், இரண்டு முனைவர்பட்ட ஆய்வு மாணவிகளுக்கும் நெறியாளராக இருந்துள்ளார்.

6.இலக்கியத்தில் ஈடுபடுத்தியமை

சமூகத்தின் மீதும், விளிம்பு நிலை மக்களின் வாழ்வியல் நிலை குறித்தும் எண்ணியதன் விளைவாக, இவர் தம்முடைய முப்பதாவது வயதில், இலக்கியக் கலை உலகில் அடியெடுத்து வைத்துள்ளார். வாழும் சூழலின் தன்மைக்கு ஏற்ப படைப்புகளைத் தருவதற்கு, இலக்கிய உலகிற்குள் தம்மை ஈடுபடுத்திக் கொண்டார். ‘மதிப்புக்கல்வி’ என்ற நூலே ஆசிரியரின் முதல் படைப்பாகும். அதனைத் தொடர்ந்து ‘களை’ என்ற கவிதைத் தொகுப்பு வெளி வந்துள்ளது. இணைய இதழ்களில் சிறுகதைகள் வெளிவந்திருக்கின்றன.

இலக்கிய உலகில் தொடர்ந்து தடம்பதித்த ஜெயந்தி கார்த்திக், ‘லிங்கம்’ என்ற நாவலின் வழியாக சிறந்ததொரு இடத்தினைப் பெற்றார். 2020 ஆம் ஆண்டு வெளிவந்த லிங்கம் நாவல் மிகச் சிறப்பான வரவேற்பையும் பாராட்டையும் இலக்கிய உலகில் பெற்றுள்ளது.

7.படைப்புகளும் பெற்ற பரிசுகளும்

இலக்கிய உலகில் தமக்கென்று ஒரு இடத்தைப் பெற்று வரும் இவர், தமது ‘லிங்கம்’ நாவலுக்காகத் தமிழ்நாடு முற்போக்கு கலை இலக்கிய மேடையின் சார்பாக ‘மக்கள்கவி இன்குலாப் நினைவு படைப்பாக்க மேன்மை விருதினை’ ஜனவரி 2021 இல் பெற்றுள்ளார்.

‘ஆக்சிஜன் இல்லாத உலகம்’ என்ற சிறுகதைக்காக நெல்லை கவிநேசன் விருதும் 2019 இல் பெற்றுள்ளார்.. 2023 மார்ச் மாதம், திருப்பூர் தமிழ்ச் சங்கம், கனவு இலக்கிய அமைப்பு, திருப்பூர் மக்கள் மாமன்றம் இணைந்து திருப்பூர் சக்தி விருதினை வழங்கிச் சிறப்பித்துள்ளன.

இலக்கியம் படைக்கும் படைப்பாளர்கள் தமது படைப்பின் வழி இலக்கிய உலகில் புகழ் பெறுவதும், பாராட்டப்படுவதும் போற்றுதற்குரியதாகும். அவ்வகையில் ஜெயந்தி கார்த்திக் அவர்களும் தமது படைப்பிற்கான புகழையும் பாராட்டையும் பெற்றுள்ளார்.

8.இலக்கியவாதிகளின் பார்வையில் ஜெயந்தி கார்த்திக் படைப்புகள்

தமிழ் இலக்கிய உலகில் தமக்கான இடத்தையும், படைப்யையும், எண்ணற்ற எழுத்தாளர்கள் கொடுத்து வருகின்றனர். தற்கால இலக்கிய உலகில் பல தலைசிறந்த ஆளுமைகள் தங்களின் படைப்புகளை வழங்கி வருகின்றனர். அவர்களது படைப்புகள் மட்டுமின்றி வளர்ந்து வரும் இளம் படைப்பாளர்களையும் ஊக்குவித்தும் பாராட்டியும் வருகின்றனர். அவர்களின் படைப்புகளை வாசித்தும் அவற்றிற்கான திறனாய்வுகளையும் குறிப்பிட்டு இளம் படைப்பாளர்களை அடுத்தக்கட்டத்திற்கு முன்னெடுத்தும் செல்கின்றனர்.

அந்நிலையில் லிங்கம் நாவல் குறித்து பல படைப்பாளர்கள், இலக்கியயவாதிகள் கருத்துக்களும் பாராட்டுகளும் இங்கு நோக்கத்தக்கதாகும்.

சுமார் ஐம்பது ஆண்டுகளாகத் தமிழ் இலக்கிய உலகின் தமக்கென்று ஒரு அடையாளத்தைப் பதித்து வருபவர் சாகித்ய அகாதெமி பரிசு பெற்ற எழுத்தாளார் நாஞ்சில்நாடன் அவர்கள். லிங்கம் நாவல் பற்றிக் கூறும் போது,

ஜெயந்தி கார்த்திக்கின் இந்த நாவல் ஓர் இயல்பான மக்கள் மொழி மூலம் சொல்லப்படுகிறது. சென்னை, பெங்களுரு, ஐதராபாத், புனே போன்ற நகரங்களில் ஐ.டி. துறையில் பணிபுரியும் மாந்தரின் மொழி, வாழ்க்கைச் சூழல், எண்ண அலைக்கழிப்புகளுக்கு அந்நியமான சம்பவங்களே இங்கே விவரிக்கப் பெறுகின்றன.

பாசாங்கற்ற நடப்புமொழி, நாவலின் எந்தச் சம்பவமும் செயற்கையாக நாவலுக்காக என்று உருவாக்கப்பட்டதாக நமக்குக் காட்சி தரவில்லை. பெண்ணின் பாடுகளைக் கண்ணீர் மல்கும்படியாகப் பேசும் இரண்டு நாவல்கள் உண்டு நானறிய, யூமாவாசுகியின் ‘ரத்தஉறவு’, கண்மணி குணசேகரனின் ‘அஞ்சலை’ அந்த வரிசையில் வைத்து எண்ணப்படத் தகுந்த புதிய நாவல் லிங்கம் என்றும், மேலும்,

அம்மை நோய் கண்ட வீட்டில் பெண்களுக்கு மாதவிடாய் ஏற்பட்டால் அவர்களை வீட்டை விட்டு விலக்கி வைக்கக் கூடாது எனும் கருத்தை நாவலில் வரும் ஒரு பெண் கதைமாந்தரின் மூலம் உணர்த்துவது முன்னெப்பொழுதுமே தமிழ் புனைவிலக்கியத்தில் இடம்பெறாததாகும் என்று இவ்விதம் பதிவு செய்கின்றார்.

தமிழ்ப் பல்கலைக்கழகத்தில் தமிழ்த்துறையின் புலத்தலைவராக உள்ள இரா.காமராசு, “உங்கள் நூலகம்” என்ற இதழில் லிங்கம் நாவல் பற்றிக் குறிப்பிடும் கருத்து இங்கு நோக்கத் தக்கதாகும்.

“நான் பார்த்த மனிதர்களை வைத்தே பாத்திரங்களை லிங்கம் நாவலில் படைத்து உயிரூட்டியிருக்கிறேன்” என்கிறார் என்னுரையில் ஜெயந்தி கார்த்திக். மொழிநடையும் கூட தஞ்சை வட்டாரத்தை வெளிப்படுத்தி நிற்கிறது. பெரும்பாலும் பொது மொழியோடு ஒன்றுபடும் இறைமொழி அது.

காவிரி தீரத்தின் புதிய படைப்புக்காக ஜெயந்தியை உணரமுடிகிறது. பாசாங்கற்ற மொழிதலும், வாழ்வை அதன் மூச்சுக் காற்றுப்படும் அளவில் அறிதலும் இந்த எழுத்தின் இயல்பை சாத்தியப்படுத்துகின்றன. எந்த இடத்திலும் குரல் உயராமல் அதே நேரத்தில் மௌனித்தும் விடாமல் எச்சரிக்கையாகவே எழுதிச் செல்கிறார்.

லிங்கம் நாவல் குறித்து ஆனந்த விகடன் இதழில் வெ.நீலகண்டன் குறிப்பிடும்போது, “எந்த பூடகமும் இல்லாமல் காவிரிப்படுகை கிராமத்துக் குடும்பம் ஒன்றின் கதையை நடுத் தஞ்சைக்கேரிய மென்மொழியல் சொல்லிச் செல்கிறார் ஜெயந்தி கார்த்திக். முதல் நாவல் எனினும் ஜெயந்திக்குக் கதை சொல்லல் கை வந்திருக்கிறது. கண்டியூர்த் தெருக்கள், தண்ணீர்க் குழாய்கள், சாணத்தைத் தெறிக்கவிட்டுச் செல்லும் மாடுகள், வேப்பங் கொட்டை சேகரிக்கும் சிறுவர்களான நடுத்தஞ்சை கிராமத்தை நாவலின் போக்கில் காட்சிப்படுத்துகிறார்” ஜெயந்தி என்று இவ்விதம் பதிவு செய்கின்றார்.

பாரிஸில் இருந்து எழுத்தாளர் அரவிந்த் அப்பாதுரை அவரது முகநூல் பதிவில் லிங்கம் நாவல் குறித்து, எழுத்தாளர் நாஞ்சில் நாடன் முன்னுரையோடு வெளி வந்திருக்கும் இந்த நூலைப் பற்றி எழுதுகையில், இலக்கியம் ஏன் பேசப்படுகிறது என்ற கேள்வி எழுப்பத் தோன்றுகிறது. இந்த நூல் தமிழ் இலக்கிய வரலாற்றில் ஒரு மைல் கல்லாக விளங்கும். இது முக்கியமான படைப்பு, இது கவனத்தில் கொள்ளப் பட வேண்டிய படைப்பு, என்றெல்லாம் சொல்லக்கேட்டுள்ளோம். லிங்கத்தைப் பொறுத்தவரையில் என் ரசனைக்கு எட்டியது அதன் எளிமை, அதன் புனைவு, இலக்கியம் எப்படி இருக்க வேண்டுமென்று ஒவ்வொருவருக்கும் ஒரு கருத்தும் அபிப்ராயமும் இருக்கலாம். அதைப் போலவே எனக்கும் ஒரு கருத்தும் சில அபிப்ராயங்களும் உண்டு. என் முதல் பார்வை சமூகத்தின் மேலானது. எந்த ஒரு மொழி பேசும் சமுதாயமும், பல வகையில் பிரிவினைகளைக் கொண்டது. நகரம், கிராமம், செல்வந்தர்களின் உலகம், ஏழைகளின் உலகம், இத்யாதி, தமிழ்ச் சமுதாயத்தில் சாதியையும், தமிழர் தேசங்களையும் கூட பிரிவுகளாக ஏற்றுக் கொள்ளலாம். எது எப்படி இருந்தாலும் இலக்கியம் என்பது ஒரு குறிப்பிட்ட சமுதாயத்தின் மனிதாபிமான விழுமியங்களை வெளிச்சம் போட்டுக் காட்ட வேண்டும். அதன் அழகு படைக்கப்பட்டிருக்கும் மனிதர்கள் வெளிப்படுத்தும் வாஞ்சையைச் சுட்டிக்காட்ட வேண்டும். எளிமையான குடும்பம், தலைவன் தையல் வேலை பார்ப்பவன், இரண்டு ஆண்குழந்தைகள், எந்தக் கோணத்திலிருந்து பார்த்தாலும் அது வறுமையில் வாழும் குடும்பமாகத் தெரியும். எந்த கோணத்திலிருந்து பார்த்தாலும் அது ஒரு சாதாரண குடும்பமாகத் தெரியும். கேள்விகள், நம் சமுதாயத்தில் ஹீரோ ஹீரோயின்களென்று அழைக்கின்றோம். ஒரு குடும்பத் தலைவன் இங்கு ஹீரோவாக படைக்கப்பட்டுள்ளான். அவன் ஹீரோவாக காரணம் பல பிள்ளைகளின் தந்தை என்ற கனமான பொறுப்பு அவனுக்கு உள்ளது. அவனுடைய மனைவி, வேணி வேறொரு கிராமத்தில் பிறந்து வளர்ந்த பிள்ளை, தன் கணவனால்‘பாப்பா’ என்று அழைக்கப்படும் வரம் பெற்றவள். இதைச் சொல்லி விட்டால் போதும். கதையின் பாணி புரிந்துவிடும். நல்ல இலக்கியமென்பது, சமுதாயத்தின் ஒரு பிரிவை, எல்லோரும் அதாவது அந்தப் பிரிவைச் சேர்ந்த வரும் மற்ற பிரிவுகளைச் சேர்ந்தவர்களும் காண்பதற்கான, பார்த்து ரசிப்பதற்கான அந்தப் பிரிவினரின் பழக்கவழக்கங்களைப் புரிந்து கொள்வதற்கான சாளரமாகத் திகழ்வது.

I will translate this novel in French, because, it reflects a 	Balzacien World. என்று தமது கருத்தைப் பதிவு செய்துள்ளார்.

9.படைப்புகள்

இலக்கிய உலகிற்குப் பயன் சேர்க்கும் வகையில் ஜெயந்தி கார்த்திக் பல விதமான படைப்புகளைக் கொடுத்துள்ளதும் இங்கு குறிப்பிடத்தக்கதாகும்.

உரைநடை– மதிப்புக்கல்வி– 2009 கவிதை– களை– 2012 நாவல் - லிங்கம் – 2020

-->